钦定古今图书集成/明伦汇编/官常典/第648卷 > 张时孜
## 钦定古今图书集成/明伦汇编/官常典/第648卷 > 张时孜

按《宁波府志》：“时孜，字惟善，鄞人。生有异质，甫成童即
能诗。比长，沈潜经史。举弘治十二年己未进士，知东
莞，以忧归，既又改令萍乡。萍乡故凋邑，吏弊猬丛，纷
不可理。又属当孔道，冠盖杂遝，县令日策马往来，迎
送无已时。时孜至，独简于迎送，略其馈遗。日较簿握
筭，搜剔残蠹，穷宵旦不休。或讽其自为计，则应曰：‘夫
吾身，易逸耳。万民寄命，甘苦休戚，谁当恤者？且财于
民甚急也，凡所为厚遗达宦，将以徼荣耳。荣不荣于
吾身甚薄也。吾纵不能子视吾民，独奈何以其所甚
急易吾所甚薄者耶’？”卒守之不变，愈益劳不休。乃裁
冗费，锄豪恶，毁淫祠，兴学校，平反冤狱，布德施惠，与
民更始。会天旱祷雨，雨随车而至。时廨舍有莲一，干
双葩，人以为异感，云：时孜禀故羸也，日劳公事，又薄
于自奉。久之，困不能胜，则曰：“吾有三不足：饥不遑食，
倦不遑寐，垢不遑栉浴。”竟坐是病。比入觐，已不能支，
犹与僮仆共粗粝，至不能具安车，病甚竟死。萍人户
德之，饮食必尸，祝曰：“生我者，张公也。”已乃祀之学宫。